402 Zelus

Legimus zelum duplicem, Dei et hominis. Zelus Dei est vehemens amor ad hominem quod patet.

Primo, in redemptione generis humani ardenter amat vir adulteram vxorem. Quando descendat ad lupanar rogans eam de reditu promittens condonationem, Ysai. 9[:7] virtumque legitur de incarnacione uel passione, addit, *Zelus Domini exercituum faciet hoc*.

Item, in Psal. [68:10]: *Zelus domus tuæ comedit*.

Secundo, in iustificatione ipsii multum diligeret seruum suum in multis offendentem, qui solo reditu totum dimitteret, Exod. 20[:5]: *Ego sum Dominus Deus tuus fortis, zelotes*, vindicans *iniquitatem patrum in filios.* Sicut zelotipus verberat vxorem et filiam ex amore et faciens misericordiam hiis qui diligunt me.

¶ Tercio, in continua consideracione status cuiuslibet, sic zelotipus considerat statum et gestum et nutum vxoris sue, Sap. 1[:10]: *Auris zeli audit omnia*. Incognita guardis insania foret, facere aliud turpe in conspectu Dei quod non faceret in conspectu hominis, Joel 2[:18]: *Zelatus est Dominus terram [suam, et] pepercit populo suo*.

Secundo, zelus hominis duplex est, bonus et malus. Sed bonus apparet in tribus.

Primus, in indignando contra malum, sic zelatus est Phinees, Num. 25[:11]: *Phinees avertit iram meam a filiis Israël: quia zelo meo commotus est contra eos*. Et in Psal. [118: 139]: *Tabescere me fecit zelus meus, quia obliti sunt verba tua inimici [mei].*

Secundo, in prouocando ad bonum, Eccli. vltimo [51:24]: *Consiliatus sum enim ut facerem illam*, id est, sapientiam in me, *Zelatus sum bonum*.

Tercio, in sustinendo, sic zelatus est Elias, 3 Reg. 19[:14]. Et 4 Reg. 10[:16]. Psal. [68:10]: *Zelus domus tuæ comedit me*.

Malus zelus inuenitur multiplex, quorum primus est inuidie torquentis qui est dolor de bono alieno, Eccli. 30[:3]: *Qui docet filium suum in zelum mittit inimicum*, scilicet, inuidie occasionaliter. Et Eccli. 40[:4]: *Furor, zelus, tumultus, fluctuatio, et timor mortis, iracundia perseverans*.

Secundo, concupiscentie anxiantis, Eccli. 9[:1]: *Non zeles mulierem sinus tui*, id est, concupiscentia carnalem eam sequendo, *ne ostendat super te malitiam doctrinæ nequam*.

Tercio, cupiditas ambitientis, Eccli. 9[:16]: *Non zeles gloriam et opes peccatoris: non enim scis quæ sit futura illius subversio*. Et 1 Cor. 3[:3]: *Cum sit inter vos zelus, et contentio*, que oriuntur ex dictis, *nonne carnales estis, et secundum hominem ambulatis*? Jac. 3[:14]: *Si zelum amarum habetis, et contentiones sint in cordibus vestris: nolite gloriari*. Sic zelantibus non parcet in futuro zelus Domini, Prou. 6[:34]: *Zelus et furor viri non parcet in die vindictae*. Ideo ante diem illum preparemus nos et pensemus illa.

Quatuor, que zelus bonus debet habere, secundum Bernardum, zelum tuum, inquit, inflaminet caritas, informet veritas, regat scientia, firmet constancia.

De primo, Psal.[[1]](#endnote-1) [78:5]: *Accendetur velut ignis zelus tuus*? Tali zelo accensus fuit Phinees quando occidit coeuntem cum Madianitide, Num. 25[:14]. Vnde Gregorius, *Super Ezechielem* parte prima, homilia 12, nullum omnipotenti Deo tale est sacrificium, quale est zelus animarum.

¶ Quantum autem talis zelus Domini placet ostenditur cum offerri per legem, simila in sacrificio iubetur. De qua scribitur [Leu. 6:21-22]: *In sartagine oleo conspersa* frigens. Et *offeret eam calidam in odorem suauissimum Domino* *sacerdos*. Tunc enim simila in altari frigitur cum munda mens iusti per zeli sancti ardorem crematur, que[[2]](#endnote-2) conspergi oleo precipitur, id est, misericordie caritatis misceri, que in conspectu Dei ardet, lucet, et amat zelus eum quem sequi videtur.

De secundo, Zach. 8[:2-3]: *Zelatus sum Sion zelo magno*, /f.125vb/ et sequitur, *Et vocabitur Jerusalem civitas veritatis*. Vnde ipse Dominus qui est veritas dixit, Exod. 20[:5]: *Ego sum Dominus Deus [tuus] fortis, zelotes*. Et Ezech. 39[:25]: *Assumam zelum* in *nomine meo*. Sed est hic aduertendum quod Deus eleuans Ezechielem inter celum et terram ostendit in visione Dei iuxta ostium externis quod *respiciebat ad aquilonem, vbi erat ydolum zeli ad prouocandum emulationem*, Ezech. 8[:3]. Sic homo eleuatus inter celum et terram videbat in domo Dei statutum, ydolum zeli, et non zelum verum, qui non aget ad correctionem in suo zelo, sed ad emulationem quoniam tales agnosci poterunt, docet Apostolus, [1] Cor. 3[:3]: *Cum enim sit inter vos zelus et contentio nonne carnales estis.* Zelus verus non habet contentionem sed veritatis cognitionem, Jac. 3[:14]: *Si zelum amarum habetis, et contentiones sint in cordibus vestris: nolite gloriari, et mendaces esse adversus veritatem*. Talis zelator uult scire defectus aliorum, non ut corrigat, sed ut detrahet et diffamet, Sap. 1[:10]: *Auris zeli audit omnia*.

De tercio, Eccli. 9[:16-17]: *Non zeles gloriam et opes peccatoris*, et sequitur, *Non placeat tibi injuria injustorum*. Hec duo mala prophetica proueniunt ex zelo qui non regitur scientia, set auaritia et iniuria, quorum vtrumque prophetur, Psal. [36:1]: *Noli æmulari in malignantibus, neque zelaveris facientes iniquitatem*. Rom. 10[:2-3] loquitur Apostolus ad tales

qui zelum *habent, sed non secundum scientiam*. Et sequitur *Ignorantes Dei justitiam suam.* Et faciunt tales. Omittunt ordinem iuris tali zelo replebuntur Judei, Act. 13[:45]: *Judæi, repleti sunt zelo, [et] contradicebant his quæ a Paulo dicebantur*. Ita fit zelatores quia ignorant scientiam scientie contradicunt doctrine veritatis.

De quarto, Jac. 3[:16]: *Ubi zelus et contentio, ibi inconstantia*. Qualis zelus sit in homine ostenditur in ore, precipue quia ex abundancia cordis os loquitur. Quando enim zelus prorumpit in contencionem ibi inconstancia erit, quia contencio diu durare non poterit cum sit passio et non habitus. Propter quod dicit[[3]](#endnote-3) Dominus, per Ysai. 11[:13]: *Auferetur zelus Ephraim*, *Ephraim non æmulabitur Judam, et Judas non pugnabit contra Ephraim*.

¶ De palliatione vicorum dicitur Dist. 41, [c.] *Saepe*. Sepe vicia se virtutes esse mentiuntur, ut tenacitas, parcimonia, effusio, largitas, crudelitas, zelus iusticie, remissio. Pietas uult videri.

Expliciunt *Distinctiones* Cestrensis Monachi.

1. Psal. ] *add*. ~~census fuit phinees quando occidit coeuntem~~ F.128. [↑](#endnote-ref-1)
2. que ] *add*. que F.128. [↑](#endnote-ref-2)
3. dicit ] *add*. poterit cum sit passio et non habitus propter quod dicit F.128. [↑](#endnote-ref-3)